
B7‑0349/2011

Ψήφισμα του Ευρωπαϊκού Κοινοβουλίου σχετικά με το Σουδάν και το Νότιο Σουδάν: η κατάσταση μετά το δημοψήφισμα του 2011

Το Ευρωπαϊκό Κοινοβούλιο,
–
έχοντας υπόψη τα προηγούμενα ψηφίσματά του για το Σουδάν,

–
έχοντας υπόψη τη Συνολική Συμφωνία Ειρήνης (ΣΣΕ) για το Σουδάν του 2005,

–
έχοντας υπόψη η απόφαση 1978 (2011) του Συμβουλίου Ασφαλείας των Ηνωμένων Εθνών,

–
έχοντας υπόψη τη Δήλωση της Αφρικανικής Ένωσης της 31ης Ιανουαρίου 2011,

–
έχοντας υπόψη τη δήλωση στην οποία προέβη η Ύπατη Εκπρόσωπος της Ένωσης στις 24 Μαΐου 2011,

–
έχοντας υπόψη την απόφαση 9953/11 του Συμβουλίου της Ευρωπαϊκής Ένωσης της 17ης Μαΐου 2011,

–
έχοντας υπόψη την τελική δήλωση στην οποία προέβη η αποστολή παρατηρητών της Ευρωπαϊκής Ένωσης για τη διεξαγωγή των εκλογών στις XXXX Ιουνίου 2011,

–
έχοντας υπόψη το άρθρο 110, παράγραφος 2, του Κανονισμού του,

Α.
λαμβάνοντας υπόψη ότι από το δημοψήφισμα στο Νότιο Σουδάν, το οποίο έλαβε χώρα στις 9 - 15 Ιανουαρίου 2011, προέκυψε ότι το 98% των εκλογέων του Νοτίου Σουδάν τάχθηκε υπέρ της αυτονόμησής του από το Βόρειο Σουδάν,

Β.
λαμβάνοντας υπόψη ότι αναμένεται ότι το Νότιο Σουδάν θα ανακηρύξει επισήμως την ανεξαρτησία του στις 9 Ιουλίου 2011,

Γ.
λαμβάνοντας υπόψη ότι το Νότιο Σουδάν θα αποτελέσει μία από τις φτωχότερες και λιγότερο ανεπτυγμένες χώρες του κόσμου με ένα από τα υψηλότερα ποσοστά βρεφικής θνησιμότητας και τους χαμηλότερους εκπαιδευτικούς δείκτες ανά τον κόσμο,

Δ.
λαμβάνοντας υπόψη ότι ορισμένες πτυχές της ΣΣΕ έχουν καθυστερήσει ή δεν έχουν ακόμα τεθεί σε εφαρμογή, όπως οι διαβουλεύσεις με τον πληθυσμό στις περιοχές του Νοτίου Κορντοφάν και του Γαλάζιου Νείλου και το δημοψήφισμα στην περιοχή Abyei,

Ε.
λαμβάνοντας υπόψη ότι θα πρέπει να διευθετηθούν ζητήματα που εκκρεμούν, όπως η οριοθέτηση των συνόρων, η υπηκοότητα (ειδικότερα για τα πολυάριθμα άτομα του Νοτίου Σουδάν που επιστρέφουν από το Βορρά), η κατανομή των εσόδων από το πετρέλαιο και η χρησιμοποίηση των πετρελαιαγωγών καθώς και το δημόσιο χρέος,

1.
επικροτεί την ειρηνική και αξιόπιστη στάση τόσο του Σουδάν όσο και του Νοτίου Σουδάν κατά το δημοψήφισμα του 2011 για το Νότιο Σουδάν· θεωρεί τη στάση αυτή ως κρίσιμο βήμα προς την εφαρμογή της Συνολικής Συμφωνίας Ειρήνης (ΣΣΕ) και θετικό οιωνό για την ειρηνική συμβίωση των δύο χωρών·

2.
επιβεβαιώνει την προσήλωση της ΕΕ στο σεβασμό των επιθυμιών του λαού του Νοτίου Σουδάν και επιδοκιμάζει το γεγονός ότι η κυβέρνηση του Σουδάν ανέλαβε την ίδια δέσμευση· υπογραμμίζει τη σημασία της συνεχιζόμενης δέσμευσης της ΕΕ τόσο έναντι του Σουδάν όσο και έναντι του Νοτίου Σουδάν·

3.
παροτρύνει τα δύο συμβαλλόμενα μέρη της ΣΣΕ να εξακολουθήσουν να εγγυώνται την ασφάλεια και προστασία όλων των πληθυσμιακών ομάδων του Σουδάν, ειδικότερα δε στην περιοχή Abyei· καταδικάζει τις πρόσφατες βιαιοπραγίες στην εν λόγω περιοχή και εκφράζει τη λύπη του για τις ζωές που χάθηκαν· καλεί τις ένοπλες δυνάμεις του Σουδάν και του Νοτίου Σουδάν να αποσυρθούν από την περιοχή Abyei και να επιδείξουν αυτοσυγκράτηση προβαίνοντας σε εποικοδομητικό διάλογο για ειρηνική επίλυση του ζητήματος σχετικά με το καθεστώς της περιοχής Abyei, στο πλαίσιο της ΣΣΕ·

4.
υπογραμμίζει τη στήριξή του προς τις προσπάθειες που καταβάλλει η ομάδα υψηλού επιπέδου της ΑΕ για το Σουδάν υπό την ηγεσία του Thabo Mbeki, με σκοπό τη διευκόλυνση των διαπραγματεύσεων μεταξύ των συμβαλλομένων μερών της ΣΣΕ· επιβεβαιώνει ότι η ΕΕ πρέπει να είναι έτοιμη να παράσχει οιαδήποτε αναγκαία περαιτέρω βοήθεια·

5.
παροτρύνει όλα τα ενδιαφερόμενα μέρη να προβούν σύντομα στην επίλυση όλων των ζητημάτων που εκκρεμούν όσον αφορά την ΣΣΕ και τις κατόπιν του δημοψηφίσματος εξελίξεις, συμπεριλαμβανομένης της κατανομής των εσόδων από το πετρέλαιο και της χρήσης των πετρελαιαγωγών, της διευθέτησης του ζητήματος της υπηκοότητας των πολιτών τόσο του Βορρά όσο και του Νότου και της διεξαγωγής δημόσιων διαβουλεύσεων στις περιοχές του Γαλάζιου Νείλου και του Νοτίου Κορντοφάν·

6.
επικροτεί την ανακοίνωση του Συμβουλίου της 17ης Μαΐου 2011 σχετικά με την χορήγηση 200 εκατομμυρίων ευρώ στο Νότιο Σουδάν, πέρα από τα 150 εκατομμύρια ευρώ που διατέθηκαν πέρυσι, ως συνδρομή για τις πλέον ευάλωτες ομάδες του πληθυσμού σε ολόκληρη την επικράτεια του Σουδάν· τονίζει ότι τα νέα αυτά κονδύλια πρέπει να χρησιμοποιηθούν για την στήριξη βασικών υπηρεσιών, και πιο συγκεκριμένα για την εκπαίδευση, την υγεία, την γεωργία, την ασφάλεια των τροφίμων και τη δημιουργία θεσμικής υποδομής· επαναλαμβάνει ότι πρέπει να δοθεί ιδιαίτερη προσοχή στο Νότιο Σουδάν ώστε να είναι σε θέση η χώρα αυτή να σημειώσει ικανοποιητική πρόοδο όσον αφορά την επίτευξη των Αναπτυξιακών Στόχων της Χιλιετίας·

7.
τονίζει ότι η ΕΕ πρέπει να διαδραματίσει ηγετικό ρόλο στη Διάσκεψη Χορηγών για το Νότιο Σουδάν, η οποία θα διεξαχθεί αργότερα στη διάρκεια του τρέχοντος έτους, και να ενθαρρύνει με θετικό τρόπο άλλους χορηγούς να ακολουθήσουν το παράδειγμά της· απευθύνει έκκληση προς τους διεθνείς πιστωτές να προβούν σε απάλειψη του διεθνούς χρέους του Σουδάν και του Νοτίου Σουδάν·

8.
τονίζει ότι η ορθή διακυβέρνηση και η δίκαιη πρόσβαση στους φυσικούς πόρους είναι ζωτικής σημασίας για την ευημερία του Νοτίου Σουδάν· υπογραμμίζει ότι όλες οι πολυεθνικές οντότητες και ξένες επιχειρήσεις που αναπτύσσουν δραστηριότητες στην περιοχή υπόκεινται σε επαρκές καθεστώς ρυθμίσεων και δηλώνουν με διαφάνεια τις δραστηριότητες και τα έσοδά τους·

9.
παροτρύνει την κυβέρνηση του Νοτίου Σουδάν να υιοθετήσει διαφανή, υπεύθυνη και συνολική αντιμετώπιση όσον αφορά τη διακυβέρνηση, μέσω της διαδικασίας αναθεώρησης του συντάγματος· τονίζει πόσο σημαντικό είναι να συνεργαστούν μεταξύ τους όλα τα πολικά κόμματα για να εκπροσωπηθούν πλήρως όλες οι πληθυσμιακές ομάδες της χώρας και να παρασχεθεί βοήθεια στη δημιουργία σταθερών δημοκρατικών πολιτικών θεσμών·

10.
αναθέτει στον πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Ύπατη Εκπρόσωπο της ΕΕ, τον Ειδικό Εκπρόσωπο της ΕΕ για το Νότιο Σουδάν, την κυβέρνηση του Σουδάν, την κυβέρνηση του Νοτίου Σουδάν, τα θεσμικά όργανα της Αφρικανικής Ένωσης και τον Πρόεδρο της Ομάδας Υψηλού Επιπέδου της Αφρικανικής Ένωσης για το Σουδάν.

